.lv

.lv ir Latvijas Interneta augstākā līmeņa domēns (ccTLD).

 Pārvaldība 
Augstākā līmeņa domēna .lv reģistra uzturētājs ir Latvijas Universitātes Matemātikas un informātikas institūta Tīkla risinājumu daļa (NIC). Reģistra uzturētāja atzīšanu veic Satiksmes ministrija saskaņā ar Ministru kabineta 2022. gada 6. septembra noteikumiem Nr. 553, kas izdoti saskaņā ar elektronisko sakaru likumu un nacionālās kiberdrošības likumu.

 Vēsture 
1993. gadā Interneta numurpiešķires institūcija (IANA) deleģēja Latvijas Universitātes Matemātikas un informātikas institūtam augstākā līmeņa domēnu .lv.

IANA reformas rezultātā 1997.–1999. gadā tika izveidota Interneta vārdu un numuru piešķires korporācija (ICANN), un tika pārtraukts domēna vārdu sistēmas zinātniskās izpētes finansējums no ASV puses. Kopš 1997. gada NIC nodrošina domēna vārdu reģistrāciju un uzturēšanu kā maksas pakalpojumu. Šajā periodā tika izstrādāta arī pirmā domēnu strīdu risināšanas politika.

2000. gadā .lv reģistrs sāka piedāvāt domēna vārdu reģistrāciju tiešsaistē un uzsāka reģistrētāju datubāzes modernizāciju. 2001. gadā sāka darboties WHOIS datubāze .lv domēnā.

2004. gadā .lv reģistrs kā viens no pirmajiem pasaulē ieviesa starptautiskos domēna vārdus (IDN), piedāvājot reģistrēt domēnus ar latviešu diakritiskajām zīmēm. Tajā pašā gadā Latvijas valsts, pieņemot elektronisko sakaru likumu, iesaistījās .lv reģistra darbības regulēšanā.

2005. gadā .lv reģistrs iestājās Eiropas nacionālo augstākā līmeņa domēnu reģistru asociācijā (CENTR). 2006. gadā tika parakstīta vienošanās ar ICANN, un Sabiedrisko pakalpojumu regulēšanas komisija apstiprināja LUMII par .lv reģistra turētāju.

2018. gadā .lv domēns atzīmēja 25 gadu jubileju, un tika organizēta pirmā Baltijas domēnu industrijas konference Baltic Domain Days. 2020. gadā COVID-19 pandēmijas iespaidā strauji pieauga reģistrēto domēna vārdu skaits.

2024. gada 1. oktobrī Pasaules intelektuālā īpašuma organizācija (WIPO) sāka nodrošināt ārpustiesas strīdu alternatīvu risināšanas pakalpojumu .lv domēna vārdiem.

 Reģistrācija 
Domēna vārda lietotājs var būt:
 Latvijā reģistrēts komersants;
 Latvijas valsts vai pašvaldību iestāde;
 nodibinājums, aģentūra, biedrība vai cits Latvijā nodibināts tiesību subjekts;
 fiziska persona, kas sasniegusi 18 gadu vecumu;
 ārpus Latvijas Republikas reģistrēts komersants vai organizācija.

Domēna vārda lietošanas tiesības tiek piešķirtas uz periodu no viena līdz pieciem gadiem ar tiesībām uz pagarināšanu. Persona var iegūt lietošanas tiesības uz neierobežotu skaitu domēna vārdu. Latvijas valsts vai pašvaldību iestādei ir tiesības reģistrēt vienu domēna vārdu bez maksas. Domēna vārdus var reģistrēt tieši NIC Klientu tiešsaistes sistēmā vai izmantojot akreditētu reģistratūru starpniekpakalpojumus.

 Domēna vārda veidošana 
Tradicionālajā domēna vārdā ir pieļaujami latīņu alfabēta burti, cipari un defise. Domēna vārds nedrīkst būt īsāks par 2 un garāks par 63 simboliem, un defisi nedrīkst lietot vārda sākumā vai beigās. Kopš 2004. gada 1. marta ir iespējams reģistrēt arī latviskos (internacionalizētos) domēna vārdus, kuros izmantots vismaz viens burts ar diakritisko zīmi (ā, ē, ī, ū, ō, ķ, ļ, ņ, ŗ, ģ, š, č, ž).

 Otrā līmeņa domēni 
Ir iespējams reģistrēt arī trešā līmeņa domēnus šādos otrā līmeņa domēnos:
 .com.lv — komerciālām struktūrām;
 .edu.lv — valsts akreditētas mācību iestādēm;
 .gov.lv — centrālās valsts varas un pārvaldes struktūras un tām pakļautībā esošas struktūrām (reģistrāciju nodrošina LVRTC);
 .org.lv — dažādu veidu organizācijām;
 .mil.lv — valsts aizsardzības iestādēm (reģistrāciju nodrošina Nacionālo bruņoto spēku štābs);
 .id.lv — privātpersonām (katram Latvijas iedzīvotājam ir iespējams bez maksas reģistrēt vienu šādu domēnu);
 .net.lv — interneta pakalpojumu piegādātājiem;
 .asn.lv — asociācijām;
 .conf.lv — konferencēm un izstādēm.

Domēnu .gov.lv un .mil.lv reģistrācijas un lietošanas kārtību nosaka par šo domēnu administrēšanu atbildīgās institūcijas, un uz tiem neattiecas NIC.LV vispārējie lietošanas noteikumi.

 Drošība 
Kopš 2012. gada .lv augstākā līmeņa domēns ir parakstīts ar DNSSEC (Domain Name System Security Extension), kas ļauj domēna vārdu lietotājiem nodrošināt papildu drošību saviem apmeklētājiem. Sadarbībā ar CERT.LV ir izstrādāta un ieviesta DNS ugunsmūra lietotne — aktīvās aizsardzības bezmaksas rīks lietotāju un organizāciju aizsardzībai no kiberapdraudējumiem.

 Statistika 
2025. gada beigās .lv domēnā bija reģistrēti 145 917 aktīvi domēna vārdi. Gada laikā skaits pieauga par 3,1 %, kas bija straujākais pieaugums pēdējo gadu laikā (salīdzinājumam — 2024. gadā pieaugums bija 1,2 %). 2025. gadā tika reģistrēti 36 148 jauni domēna vārdi (pieaugums par 5,9 % salīdzinājumā ar 2024. gadu) un atjaunoti 109 769 domēna vārdi.

No visiem .lv domēna vārdiem 74,4 % bija reģistrēti Latvijas iedzīvotājiem un uzņēmējiem, bet 25,6 % — citu valstu iedzīvotājiem un uzņēmējiem. Lielāko ārvalstu reģistrēto domēna vārdu daļu veidoja Lietuvas (3,1 %), Vācijas (2,5 %) un Igaunijas (2,5 %) uzņēmēji un iedzīvotāji.

Saskaņā ar CENTR datiem Latvijas iedzīvotāju un uzņēmēju kopējais reģistrēto domēna vārdu skaits visos augstākā līmeņa domēnos 2025. gadā sasniedza 205 684. No tiem .lv domēns veidoja 52,4 %, .com — 17,6 % un .eu — 8,5 %.

 Atsauces 

 nic.lv Par mums

 Ārējās saites 
 nic.lv Domēna vārdu reģistrators
 MK noteikumi Nr. 553 — prasības reģistra uzturētājam

Kategorija:Nacionālie augšējā līmeņa domēni
Kategorija:Sakari Latvijā